Document ID: 31982R0658

*****
ΚΑΝΟΝΙΣΜΟΣ (ΕΟΚ) αριθ. 658/82 ΤΗΣ ΕΠΙΤΡΟΠΗΣ
της 22ας Μαρτίου 1982
περί τροποποιήσεως του κανονισμού (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας του γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 685/69 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1602/81 (3), καθορίζει, με τα άρθρα 6 παράγραφος 2, 24 παράγραφος 1, τα διάφορα στοιχεία σχετικά με τα έξοδα αποθηκεύσεως, και ιδίως τα σταθερά έξοδα και τα έξοδα αποθηκεύσως σε ψυκτικούς θαλάμους· ότι πρέπει να προσαρμοσθούν αυτά τα τελευταία ποσά, ώστε να ληφθεί υπόψη η διαμόρφωσή τους·
ότι το άρθρο 29 εδάφιο πρώτο του ιδίου κανονισμού προβλέπει σε ορισμένες περιπτώσεις την δυνατότητα προσαρμογής του ποσού ενισχύσεως σε συνάρτηση με την τροποποίηση της τιμής αγοράς του βουτύρου για να εξισωθεί η ζημία ή το κέρδος που προκύπτει από μία τέτοια τροποποίηση· ότι για τους ίδιους λόγους αποδεικνύεται αναγκαίο να προβλεφθεί η περίπτωση βουτύρου που παρεσκευάσθη πριν από την ημερομηνία εφαρμογής της τροποποιήσεως της τιμής αγοράς και που απετέλεσε το αντικείμενο συμβάσεως αποθεματοποιήσεως που συνάπτεται μετά την ημερομηνία αυτή·
ότι, για τους λόγους που αναφέρονται πιο πάνω, πρέπει να τροποποιηθεί ο κανονισμός (ΕΟΚ) αριθ. 685/69·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διετύπωσε γνώμη εντός της προθεσμίας που είχε τεθεί από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 685/69 τροποποιείται ως ακολούθως:
1. Στο άρθρο 6 παράγραφος 2 υπό α και στο άρθρο 24 παράγραφος 1 υπό α, το ποσό «21,66 ECU» αντικαθίσταται κάθε φορά από το ποσό «23,83 ECU».
2. Στο άρθρο 6 παράγραφος 2 υπό β και στο άρθρο 24 παράγραφος 1 υπό β, το ποσό «0,40 ECU» αντικαθίσταται κάθε φορά από το ποσό «0,44 ECU».
3. Στο άρθρο 24 παράγραφος 1 υπό δ, το ποσό «9,67 ECU» αντικαθίσταται κάθε φορά από το ποσό «7,50 ECU».
4. Στο άρθρο 29 το κείμενο του επομένου εδαφίου προστίθεται μετά το πρώτο εδάφιο:
«Οι διατάξεις του προηγουμένου εδαφίου εφαρμόζονται επίσης στις ποσότητες του βουτύρου και της κρέμας γάλακτος που εκφράζονται σε ισοδύναμο βουτύρου, οι οποίες απετέλεσαν το αντικείμενο συμβάσεως αποθεματοποιήσεως που συνήφθη μετά από την ημερομηνία εφαρμογής της τροποποιήσεως της τιμής αγοράς, αλλά οι οποίες παρασκευάσθηκαν πριν από την ημερομηνία αυτή.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Απριλίου 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 22 Μαρτίου 1982.

Labels: 2
3
17